Branderplankryer (30) sterf in RichardsbaaiAlkantstrand. (Foto: Svwmal, via Wikimedia Commons) ’n 30-jarige man het sy bewussyn verloor terwyl hy branderplank gery het en is kort daarna dood verklaar. Die voorval het Saterdagoggend by Alkantstrand in Richardsbaai in KwaZulu-Natal plaasgevind. Craig Lambinon, woordvoerder van die Nasionale Seereddingsinstituut (NSRI), het gesê lede van die Richardsbaai NSRI is omstreeks 09:00 na die strand ontbied na berigte dat omstanders besig was om kardiopulmonêre resussitasie op ’n man toe te pas op die strand. Paramedici van NSRI het na die toneel gehaas en is meegedeel dat paramedici van Netcare 911 en Mounties EMS ook ontbied is. “Met hul aankoms op die toneel het die NSRI paramedici bygestaan met KPR-pogings op ’n plaaslike 30-jarige branderplankryer.” Volgens Lambinon is die man uit die water gered deur medebranderplankryers nadat hy skielik sy bewussyn verloor het terwyl hy branderplank gery het. “Ondanks uitgebreide KPR-pogings is die man ongelukkig dood verklaar.” Die polisie sal ’n geregtelike doodsondersoek doen.